ECOTEHNOLOGIA ŞI DEZVOLTAREA DURABILĂ

 

1. CONSIDERAŢII GENERALE

Ecotehnologia include atât tehnologii integrate care previn producerea poluanţilor în timpul procesului productiv, cât şi tehnologii aşa-numite „final de lanţ tehnologic”, prin care se reduce degajarea în mediu a diverşilor poluanţi. Domeniul de interes al ecotehnologiei include şi noi materiale, procese eficiente de producere şi exploatare a energiei şi de utilizare a resurselor, ca şi know-how în domeniul mediului şi noi metode de lucru.

Conceptul de ecotehnologie nu trebuie limitat la un număr restrâns de activităţi, ci trebuie extins la ansamblul activităţilor cu repercusiuni asupra mediului. Într-o economie bazată pe cunoaştere, tehnologia presupune tot mai mult îndemânare, deprindere şi know-how, şi nu numai prezenţa unor procese industriale sau a unor mari investiţii de capital. Ecotehnologia include atât aplicaţii la nivel ridicat, dar şi mai redus de tehnologie.

Aplicaţiile ecotehnologiei sunt foarte diversificate în economie, perspectiva politicilor în domeniu fiind concentrarea pe utilizarea ecotehnologiei şi a potenţialului său în cadrul sistemului economic. Investiţia totală în tehnologie este, în Uniunea Europeană, conform aprecierii Comisiei Europene, de aproximativ 20% din PIB.

Legislaţia adoptată pe plan mondial contribuie semnificativ la promovarea ecotehnologiei. În cursul anului 1999, OECD/Eurostat a dat o definiţie a ecotehnologiei, dar aceasta se axează preponderent pe impactul activităţilor economice asupra mediului, fără ca dezvoltarea sectorului referitor la ecotehnologie să fie privită ca un obiectiv al politicilor în domeniu. Conform definiţiei date de OECD, tehnologiile „curate” sunt: „acele tehnologii prin care se extrag şi utilizează resursele naturale cât mai eficient, în toate verigile lanţului productiv, care generează produse cu potenţial dăunător scăzut sau nul, care minimizează emanaţiile în aer, apă sau sol în timpul fabricaţiei şi utilizării produsului, care duc la produse durabile ce pot fi recuperate sau reciclate (…) produsul final obţinându-se cu minimum de energie.” 

Tehnologia nu poate exista izolată, ci în strânsă corelaţie cu mediul în care se aplică. Trebuie avute în vedere atât cerinţele şi presiunile pe care o tehnologie le generează, cât şi implicaţiile acesteia asupra mediului. Fiecare cerinţă generată de tehnologie are un impact direct sau indirect asupra mediului în ansamblu – impact ce poate fi pozitiv sau negativ.

Sistemul de protecţie a mediului trebuie privit ca un mijloc, nu ca un scop în sine. Pe termen lung, chiar paşi mărunţi pe calea promovării ecotehnologiei pot determina schimbări importante.

Tehnologiile care permit atât creşterea performanţelor de mediu, cât şi a superperformanţelor economice poartă numele de „soluţii win-win”. Aceste tehnologii sunt adecvate pentru sporirea profitului firmei şi, implicit, pentru creşterea economică.

Evaluarea contribuţiei potenţiale a ecotehnologiei la creşterea economică este însă dificil de apreciat în ansamblu. Datele disponibile se referă la scară micro, dar sunt utile pentru a indica tendinţele şi potenţialul pieţei în domeniul ecotehnologiilor.

Asistăm la o recunoaştere în continuă creştere a importanţei aplicării unor tehnologii care să sprijine procesele economice naţionale de dezvoltare într-o manieră sănătoasă şi durabilă din punct de vedere al mediului. Acest obiectiv se regăseşte în multe iniţiative la nivel internaţional, naţional şi regional, inclusiv în acţiunile la diverse niveluri consacrate unei „producţii curate”.

Noile tehnologii, dar şi utilizarea efectivă şi eficientă a celor existente sunt esenţiale pentru sporirea capacităţii diverselor ţări, în special a celor în curs de dezvoltare, pentru reuşita lor în realizarea unei dezvoltări durabile, pentru susţinerea economiei mondiale, protejarea mediului, atenuarea sărăciei şi a suferinţelor cauzate de aceasta. Realizarea acestor obiective implică îmbunătăţiri ale tehnologiei actuale şi, atunci când este cazul, înlocuirea unor segmente ale ei cu elemente care să asigure o mai mare protecţie a mediului.

Tehnologiile „curate” din punct de vedere al mediului protejează mediul ambiant, sunt mai puţin poluante, utilizează mai eficient şi durabil resursele, permit reciclarea deşeurilor şi gestionează mai bine reziduurile. Tehnologiile mai „curate” reprezintă mai mult decât aplicarea unui know-how, ele sunt un sistem total care include know-how, proceduri tehnice, bunuri şi servicii, echipamente, dar şi procedee organizaţionale şi manageriale. În consecinţă, evaluarea, transferul şi asimilarea acestor tehnologii implică luarea în considerare a unor considerente legate de dezvoltarea resurselor umane şi a altor nevoi locale. Aceste tehnologii sunt compatibile cu priorităţi socio-economice, culturale şi ambientale la nivel naţional.

Impactul ambiental şi asupra sănătăţii umane al unei investiţii tehnologice este uneori neglijat de către cei care au putere de decizie în privinţa noilor tehnologii. Un aspect important legat de implementarea unor politici de promovare a tehnologiilor mai „curate” este abilitatea de a recunoaşte tehnologia cea mai adecvată dintre cele avute în vedere. 

În ultimul deceniu, cu precădere în ultimii cinci ani, a apărut şi s-a dezvoltat conceptul de ecotehnologie care înglobează în sine perspectiva utilizării eficiente a resurselor naturale, a obţinerii unor produse cu potenţial nociv cât mai scăzut, asigurând o protecţie corespunzătoare a mediului ambiant şi un management superior al deşeurilor, cu alte cuvinte o viziune de ansamblu asupra lanţului productiv. Acest concept este promovat de Programul Naţiunilor Unite pentru Mediu (UNEP), secţiunea pentru tehnologie, industrie şi economie, în particular de Centrul Internaţional pentru Ecotehnologie (IETC) şi de Unitatea de Producţie şi Consum (P & C). Aceasta din urmă se concentrează pe ecotehnologii utilizate în industrie, în timp ce IETC se axează pe managementul problemelor ambientale din mediul urban şi asigurarea resurselor de apă.

Ecotehnologia permite luarea deciziilor corecte în alegerea tehnologiilor. Deciziile se referă la dimensiunea comercială – ce anume să se importe – , la hotărârile guvernamentale privitoare la licenţele acordate, hotărâri referitoare la ce tehnologii să se adopte şi să se aplice, la cadrul de reglementare, hotărâri ale diferitelor comunităţi şi grupuri privind susţinerea sau respingerea unor anumite investiţii tehnologice, dar şi la decizii ale actorilor de pe piaţa tehnologiilor asupra modului de a tranzacţiona.

Evaluarea ecotehnologică se aplică atât tehnologiilor indigene, cât şi celor din import şi poate fi implementată la scară redusă, dar şi la scară extinsă. Printr-o asemenea evaluare sunt evidenţiate atât necesităţi de infrastructură, cât şi lanţuri de aprovizionare. 

Din perspectiva industriei, o soluţie aparent la îndemână pentru prevenirea poluării este de a deschide o uzină de tratare a deşeurilor ca parte a procesului tehnologic. Asemenea uzine de tratare sunt însă costisitoare şi nu asigură rata de returnare a investiţiei. De multe ori investiţia nu este atât de rentabilă pe cât s-ar dori. 

Abordarea ecotehnologică înlătură dilema: dezvoltare economică – protecţia mediului folosind tehnologii îmbunătăţite precum şi măsuri mai eficiente de operare. Rezultatul se traduce în scăderea poluării şi în realizarea unor întreprinderi mai eficiente. 

Organizaţia Naţiunilor Unite a promovat în ultimul deceniu permanent o abordare ecotehnologică.

Din perspectiva consumului, deşeurile solide şi apele uzate sunt şi ele consecinţa utilizării resurselor. Aceste deşeuri pot fi numai reduse, nu şi eliminate. Trebuie promovate tehnologiile care reduc deşeurile, asigurând un management corespunzător al lor.

Dezvoltarea este deseori prezentată în termeni de progrese succesive ale tehnologiei. În zilele noastre, societatea se bazează pe tehnologie şi, chiar dacă progresele tehnologice au ameliorat calitatea vieţii multor oameni, tot ele au fost sursa unor fracturi sociale şi a unor probleme ambientale ce nu pot fi neglijate. Printre iniţiativele tehnologice care au creat probleme de natură ambientală şi socială, pot fi menţionate: barajul de la Aswan (Egipt), centrala nucleară de la Cernobîl, accidentul de la uzina chimică din Bhopal (India) şi efectele ploilor acide din Asia, Europa, America de Nord.

Toate aceste probleme au apărut ca urmare a implementării unor procese tehnologice fără a anticipa şi evalua posibilele consecinţe asupra mediului, sănătăţii, securităţii şi bunăstării.

Tehnologia răspunde unei situaţii concrete – ce trebuie rezolvată – unei nevoi specifice sau unei dorinţe. De multe ori, eşecul unei tehnologii apare ca o consecinţă a neidentificării sau neglijării unor factori. Dacă riscurile potenţiale sunt evidenţiate de la început, ele pot fi evitate sau reduse la un nivel acceptabil.

Evaluarea ecotehnologică s-a impus ca o necesitate în momentul în care a devenit evident că noile tehnologii pot avea o serie de efecte colaterale nedorite de ordin social, ocupaţional, ambiental, cultural, tehnic şi economic. Încercând evitarea acestor consecinţe, utilizatorii de tehnologie sunt încurajaţi să folosească evaluarea ecotehnologică pentru a lua în considerare şi a cântări efectele – pozitive şi negative – ale unei tehnologii propuse pentru un anumit scop, sau pentru a soluţiona o anumită problemă. Evaluarea se bazează pe o vastă gamă de criterii, care acoperă toate verigile lanţului productiv şi care au în vedere obiective pe termen mediu şi lung.

Oraşele ocupă circa 2% din suprafaţa terestră, dar produc 78% din emisiile de CO2 rezultate din activităţi umane, folosesc 76% din consumul industrial de lemn şi 60% din consumul de apă pentru populaţie. Aceste cifre sugerează că rezultatul luptei pentru realizarea unei economii durabile, care să asigure şi protejarea mediului, va fi hotărât în zonele urbane. 

Urbanizarea rapidă din cursul secolului XX a amplificat impactul ambiental al zonelor urbane. În anul 1900, numai 10% din populaţia globului locuia în oraşe. În anul 2006, jumătate din populaţia globului va locui în zone urbane. Din cauza unor sisteme inadecvate şi a unei precare organizări, oraşele au un rol hotărâtor în încălzirea globală, în despăduririle necontrolate şi în scăderea resurselor de apă. Societatea trebuie să facă faţă diverselor probleme economice şi de mediu ce au influenţă deosebită asupra calităţii vieţii şi dezvoltării durabile. Abordările iniţiale, orientate spre zonele de depozitare a deşeurilor şi spre emisii, erau prea limitate pentru a sprijini realizarea obiectivelor propuse în sprijinul protejării mediului.

Conceptul de dezvoltare durabilă aplicat zonei urbane este de o importanţă capitală. Populaţia oraşelor utilizează – uneori neraţional – resurse şi generează un volum considerabil de deşeuri. Oraşele „importă” resurse şi „exportă” poluanţi.

Capacitatea de transport în oraşe este determinată de infrastructură şi este limitată, ceea ce condiţionează crearea unor condiţii favorabile protejării mediului. O infrastructură adecvată, dar mai ales flexibilă, presupune posibilitatea ca aceasta să răspundă atât cerinţelor populaţiei, cât şi protejării ecosistemului în ansamblu. Oraşele nu trebuie să folosească resursele mai repede decât pot fi ele reînnoite sau înlocuite, nici să genereze poluare cu o viteză mai mare decât cea de eliminare a ei. Unul din obiectivele majore ar fi transformarea oraşelor în ecosisteme urbane durabile care să urmărească „metabolismul” naturii. Oraşele trebuie să asigure folosirea în mai mare măsură a deşeurilor la reiniţierea circuitului productiv, ceea ce presupune reciclarea lor.

Conceptul de tehnologie „verde” sau ecotehnologie înseamnă producerea unor echipamente de depoluare, de reciclare, de utilizare a filtrelor sau a altor unităţi de tratare a aerului şi a apei. Mari întreprinderi s-au angajat deja în acest sens. Conceptul de ecotehnologie merge însă mai departe. Trebuie regândite procesele industriale pentru a le face mai puţin poluante şi mai puţin consumatoare de energie, fără a afecta dezvoltarea economică şi socială. Aceasta presupune să se concentreze atenţia pe soluţii locale la sursele de poluare şi mai puţin asupra chestiunilor globale de mediu.

Comisia Europeană apreciază că ecotehnologia se sprijină pe trei acţiuni complementare:

· elaborarea unor noi procedee şi realizarea unor produse mai puţin poluante;

· ameliorarea procedeelor existente;

· dezvoltarea tehnologiilor care să permită tratarea poluanţilor rezultaţi din tehnologii neadecvate anterioare; pot fi menţionate în acest sens tehnologii pentru eliminarea produselor toxice, pentru distrugerea sulfului conţinut în cărbune, pentru combaterea zgomotului, ca şi pentru punerea la punct a unor catalizatori performanţi şi economici.

Specialiştii consideră domeniul ecotehnologiei ca fiind determinant pentru viitor.

 

2. PREOCUPĂRI EUROPENE PRIVIND ECOTEHNOLOGIA

Ampla dezvoltare a pieţei ecoindustriei a dus la înfiinţarea unei baze europene de date în acest domeniu, care permite furnizarea de informaţii cu privire la peste 7 000 de companii europene care oferă bunuri şi servicii în domeniu.

Sectorul ecoindustrial are o mare importanţă în Uniunea Europeană, asigurând peste 3,5 milioane de locuri de muncă în domeniul tehnologiilor „curate”, a energiilor regenerabile, reciclării deşeurilor, protejării naturii şi a ecosistemelor, reamenajării ecologice a zonelor urbane.

Ecoindustria europeană asigură circa 1/2 din piaţa mondială de bunuri şi servicii ecotehnologice, piaţă estimată a ajunge la 740 miliarde euro până în anul 2010.

Pieţele din Europa Centrală şi de Est, Asia de Sud-Est, China şi America de Sud vor reprezenta, până în anul 2010, circa 30% din totalul pieţei mondiale de bunuri şi servicii ecotehnologice.

Comisia Europeană a publicat, pe data de 13.02.2002 Raportul „Ecotehnologia în sprijinul dezvoltării durabile” [COM(2002)122 final] în care se pleacă de la obiectivul fixat la Consiliul European de la Lisabona din luna martie a anului 2000, conform căruia Uniunea Europeană trebuie să devină „cea mai competitivă şi mai dinamică economie bazată pe cunoaştere din lume”. La summit-ul de la Göteborg din luna iunie a anului 2001 s-a convenit asupra unei strategii pentru o dezvoltare durabilă, prin adăugarea dimensiunii de mediu la strategia de la Lisabona. 

Ecotehnologia asigură tocmai puntea de legătură între imperativele dezvoltării durabile şi strategia de la Lisabona, putând contribui la creşterea economică, dar şi la protejarea mediului şi a resurselor naturale. Noile ecotehnologii inovatoare pot contribui în diverse moduri la creşterea economică. Asigurând reducerea costurilor protecţiei mediului, ele permit atingerea, cu cheltuieli mai reduse, a standardelor de mediu, ceea ce oferă posibilitatea dirijării resurselor financiare spre alte sectoare ale economiei, creându-se astfel condiţii ca problemele legate de poluarea mediului şi de utilizarea resurselor să nu mai fie antagonice cu cele legate de creşterea economică, condiţie esenţială pentru o dezvoltare durabilă.

O ecotehnologie inovativă poate stimula creşterea economică în măsura în care reuşeşte să intre pe piaţă. Comerţul cu tehnologii avansate este benefic, atât pentru Uniunea Europeană, cât şi pentru statele nemembre, care caută să recupereze din decalajul pe plan ambiental. Dezvoltând tehnologii mai bune şi mai eficiente, se diversifică gama opţiunilor pentru ţările care se confruntă cu acelaşi tip de probleme de mediu. 

Ecotehnologia nu presupune numai segmentul final de combatere a poluării, ci include tehnologii integrate care previn generarea poluanţilor în timpul procesului productiv, luându-se în considerare şi problemele legate de noi materiale, de procese de producere eficientă şi exploatare a energiei şi a altor resurse, de know-how în managementul mediului, precum şi noi modalităţi de acţiune în acest sens.

Din perspectiva politicilor de adoptat, preocuparea trebuie să fie utilizarea la maxim a potenţialului ecotehnologiilor în întregul sistem economic.

Extinderea Uniunii Europene şi investiţiile necesare îndeplinirii acquis-ului comunitar în privinţa mediului oferă posibilitatea atât statelor membre, cât şi celor candidate, să contribuie la dezvoltarea durabilă.

Ecotehnologia câştigă din ce în ce mai mult teren. Necesităţile crescute pentru un mediu mai sănătos au condus la diversificarea gamei tehnicilor care protejează mediul, la apariţia de produse şi servicii moderne, atât în ţările dezvoltate, cât şi în cele în curs de dezvoltare.

Politicile comunitare promovează deja noile ecotehnologii într-o varietate de moduri. Mare parte din potenţialul ecotehnologiilor este însă neexploatat din cauza unor bariere instituţionale şi de piaţă. De multe ori piaţa nu furnizează semnale corecte pentru investitori. Este necesară corectarea preţurilor prin includerea costurilor de mediu în preţurile de piaţă.

Prin dezvoltarea şi aducerea pe piaţă a noilor ecotehnologii, Uniunea Europeană poate contribui la o creştere durabilă a economiei. Comisia Europeană va elabora un plan de acţiune pentru înlăturarea barierelor din calea răspândirii ecotehnologiilor şi promovarea dezvoltării şi utilizării lor.

Ecoindustria se bazează pe ansamblul ecotehnologiilor din ramura respectivă. Printre principalele domenii europene în sectorul ecoindustrial, putem menţiona: 

	Ramură ecoindustrială
	Subsector

	Managementul poluării
	· Controlul poluării aerului

· Tratarea apelor uzate

· Managementul deşeurilor

· Reabilitarea şi curăţarea solurilor şi a apelor freatice

· Controlul zgomotelor şi al vibraţiilor

· Monitorizarea mediului

· Cercetarea şi dezvoltarea privind mediul

· Managementul mediului

	Managementul resurselor
	· Asigurarea surselor de apă

· Reciclarea materialelor 

· Protejarea naturii


La Consiliul European de la Stockholm, din luna martie a anului 2001, s-a făcut cunoscut că se va revizui „contribuţia ecotehnologiei la promovarea creşterii economice şi a ocupării forţei de muncă”. 

Consiliul European de la Göteborg, din luna iunie a anului 2001, a recomandat întocmirea, de către Comisia Europeană, a unui raport în acest sens.

Întreaga strategie a Uniunii Europene privind dezvoltarea durabilă se bazează pe faptul că o creştere economică sănătoasă, protecţia mediului şi integrarea socială trebuie să meargă mână în mână. Ecotehnologia poate juca, în acest sens, un rol dublu:

· contribuie la îndeplinirea cerinţelor pentru un mediu mai puţin poluat, reducând impactul negativ asupra mediului, provocat de creşterea economică;

· reduce orice alt impact asupra creşterii economice al unor standarde superioare în domeniul protejării mediului.

Pentru sporirea gradului de ocupare a forţei de muncă şi asigurarea susţinerii financiare, permiţând şi libertatea de acţiune pentru politicile sociale şi economice, strategia de la Lisabona are în vedere politici menite să sporească rata de creştere a economiei Uniunii Europene la circa 3%. Pentru realizarea acestui obiectiv este nevoie ca rata de creştere a investiţiilor în cercetare, dezvoltare şi tehnologie să crească substanţial. 

Garantarea faptului că viitoarele investiţii asigură şi protejarea corespunzătoare a mediului este o problemă de stringentă actualitate, dar nu şi simplă. Firmele europene vor trebui să investească mai mult în cercetare, să se orienteze spre o industrie şi o producţie bazate pe cunoaştere. O creştere semnificativă a cercetării publice şi private va fi o dovadă în sensul sprijinirii dezvoltării durabile. Uniunea Europeană trebuie să aibă în vedere sisteme de producţie şi modele de consum compatibile cu o dezvoltare durabilă. 

Prin ridicarea barierelor de piaţă, strategia de la Lisabona asigură stimulentul pentru noul val al progresului tehnologic. Un alt factor stimulator îl reprezintă realizarea pieţei interne unice în sectorul financiar şi simplificarea pronunţată a cadrului de reglementare.

Totuşi, problema investiţiilor insuficiente şi a răspândirii lente a ecotehnologiilor rămâne în continuare o chestiune acută. Preţurile pieţei nu recompensează încă suficient performanţele în domeniul protecţiei mediului. 

 

2.1. Activităţi ecoindustriale europene

În Uniunea Europeană, cifra totală de afaceri în domeniul ecotehnologiei a fost, la nivelul anului 1999, de 183 miliarde de euro (2,3% din PIB), implicând circa 1,6 milioane de persoane.

În domeniul managementului poluării, al tehnologiilor mai „curate”, cifra de afaceri a fost de 127 miliarde euro (1,6% din PIB), implicând circa un milion de persoane. Cheltuielile se concentrează pe tratarea apelor uzate şi pe managementul deşeurilor solide. Cheltuielile mai vizează şi managementul zgomotului şi al vibraţiilor, tratarea solurilor contaminate, cercetarea în domeniul mediului.

Sectorul ecoindustrial european este puternic şi diversificat, Uniunea Europeană jucând un rol important pe piaţa mondială. Ţările nordice sunt în general exportatori mai activi decât cele din Sudul Europei. Ţările candidate la aderarea la Uniunea Europeană sunt din ce în ce mai mult pieţe de desfacere pentru ecotehnologiile din statele membre, în special acolo unde există legături comerciale mai vechi.

Analiza activităţilor ecoindustriale din statele membre ale Uniunii Europene, dar şi a celor din statele nemembre, analiză întreprinsă la solicitarea Comisiei Europene, se axează pe următoarele aspecte prioritare:

· Componente ale ecoindustriei în Uniunea Europeană:

· managementul poluării;

· managementul resurselor;

· managementul deşeurilor;

· tratarea apelor uzate;

· piaţa energiilor refolosibile;

· politica investiţională în domeniul ecoindustriei.

· Ocuparea forţei de muncă în ecoindustriile din Uniunea Europeană:

· generarea de noi locuri de muncă datorită lărgirii pieţei spre ţările candidate la aderare;

· sporirea numărului locurilor de muncă în domeniul managementului deşeurilor;

· nivel ridicat de pregătire profesională a celor implicaţi în sectorul ecoindustrial.

· Modificări în cifra de afaceri şi în nivelul ocupării forţei de muncă din sectorul ecoindustrial în Uniunea Europeană:

· creşterea volumului activităţilor în domeniul managementului deşeurilor;

· sporirea cheltuielilor legate de tratarea apelor uzate, de controlul poluării aerului, solului, al zgomotului şi al vibraţiilor.

· Modificări în comerţul internaţional al statelor membre în Uniunea Europeană:

· măsuri de sprijinire a comerţului internaţional cu ecotehnologii.

· Caracteristici ale ecoindustriilor în ţările candidate la aderarea la Uniunea Europeană:

· gradul de implementare a acquis-ului comunitar;

· importanţa programelor Uniunii Europene şi a finanţării acestora;

· creşterea exporturilor către statele membre ale Uniunii Europene, în special prin contribuţia Cehiei şi a Poloniei.

· Gradul de ocupare a forţei de muncă în ecoindustria ţărilor candidate la aderare:

· legătura între ecoindustria din statele membre ale Uniunii Europene şi cea a statelor candidate la aderare, în perspectiva următorilor 10 ani.

Atât timp cât politicile naţionale şi comunitare se preocupau de probleme imediate de mediu – cum ar fi managementul deşeurilor şi reducerea poluării aerului şi apei – implementarea acestor politici se baza pe soluţii ce vizau veriga finală a lanţului tehnologic. 

Tehnologiile integrate previn generarea poluanţilor în timpul procesului productiv, au în vedere probleme legate de noi materiale, procese de producere şi exploatare eficientă a energiei şi a altor resurse, know-how–ul în managementul mediului şi noi modalităţi de acţiune. Circa 1/3 din investiţii sunt alocate tehnologiilor integrate, dar pentru membrii Uniunii Europene, această cifră variază de la un stat la altul. Se are în vedere creşterea acestui raport, întrucât tehnologiile integrate previn poluarea, ceea ce este în concordanţă cu problemele complexe legate de schimbarea climatică şi de utilizarea raţională a resurselor.

Tehnologiile integrate sunt, de multe ori, mult mai avantajoase din punct de vedere economic, eliminând costurile suplimentare pentru echipament adiţional, conducând la un proces productiv mai eficient. Un obiectiv al politicilor în domeniu este de a face tehnologiile integrate profitabile, astfel încât să fie susţinute de piaţă.

Trecerea de la ecotehnologiile vizând veriga finală la cele integrate va permite folosirea optimă a contribuţiei ecotehnologiei la dezvoltarea economică durabilă a Europei.

Cifra de afaceri a ecoindustriilor în legătură cu managementul poluării şi tehnologii mai „curate” este, în statele candidate la aderarea la Uniunea Europeană, de aproximativ 10,3 miliarde euro (circa 1,9% din PIB), implicând în jur de 770 000 de persoane ocupate în sector. Creşterea anuală a cifrei de afaceri a fost, în ultimii şase ani, de circa 10%, ca urmare a necesităţii implementării acquis-ului comunitar în domeniul mediului. 

În statele candidate la aderarea la Uniunea Europeană mare parte a investiţiilor a fost dirijată spre tehnologii de management al poluării, reflectând necesitatea investirii într-o infrastructură care să sprijine dezvoltarea durabilă. După integrarea acestor state în Uniunea Europeană, sporirea investiţiilor va continua.

Cele mai mari pieţe de export pentru ecoindustria comunitară sunt reprezentate de S.U.A. şi statele candidate la aderarea la Uniunea Europeană, urmate de statele din Asia de Sud-Est, din America de Sud şi de cele din Orientul Mijlociu.

Uniunea Europeană are un sector de export ecoindustrial competitiv şi diversificat, jucând un rol important pe plan mondial. 

Uniunea Europeană este foarte competitivă în domeniul infrastructurilor de tratare a apei şi a apelor uzate, managementului deşeurilor, al tehnologiilor de control al poluării aerului şi în cel al energiilor regenerabile. 

Pentru statele candidate la aderarea la Uniunea Europeană investiţiile vor trebui să crească la 2-3% din PIB, pentru a răspunde costurilor implementării acquis-ului comunitar – estimat la circa 80-100 miliarde euro [COM (2001) 304 final]. Se apreciază că în următorii 10 ani beneficiile în termeni de protejare a mediului se vor ridica la 130-680 miliarde euro. Atât statele membre, cât şi candidatele la aderarea la Uniunea Europeană trebuie să ajute la realizarea acestui obiectiv, prin implementarea celor mai adecvate soluţii ecotehnologice, cu costuri dictate de o piaţă concurenţială. Dezvoltarea unei pieţe competitive va fi atât în beneficiul statelor membre, cât şi al celor candidate la aderarea la Uniunea Europeană. Deja firme din ambele categorii de state au creat joint-ventures şi, ca urmare, ecoindustriile devin mai competitive în statele candidate. Exporturile către Uniunea Europeană ale statelor candidate la aderare s-au dublat în perioada 1995-1999, atingând 123 milioane euro.

Nu numai Uniunea Europeană beneficiază de pe urma pieţei în domeniul ecotehnologiei. Dezvoltarea acesteia în Europa contribuie la dezvoltarea durabilă la scară mondială, dacă de aceste noi ecotehnologii beneficiază diverşi factori. O atenţie deosebită trebuie acordată prevenirii transferului tehnologiei mai vechi către ţările cu legislaţie mai permisivă.

Ecotehnologiile noi şi inovative pot ridica standardele de mediu, simultan cu scăderea costurilor, ceea ce va impulsiona creşterea economică, asigurând totodată protejarea mediului.

Comisia Europeană intenţionează să dezvolte un Plan de acţiune pentru promovarea ecotehnologiilor, aşa cum s-a anunţat în Raportul de sinteză la Consiliul European de la Barcelona [COM(2002)14].

Planul de acţiune se va baza pe o analiză riguroasă a problemelor, ca şi pe o largă consultare a acţionarilor din industrie, a celor implicaţi în cercetare, a organizaţiilor neguvernamentale, a guvernelor – atât a celor din statele membre, cât şi a celor din statele candidate la aderare. Obiectivul acestui plan este acela de a sprijini dezvoltarea, inovaţia, utilizarea ecotehnologiilor ce pot contribui la creşterea economică actuală şi în perspectiva extinderii Uniunii Europene, dar şi în ţări în curs de dezvoltare. 

Planul de acţiune va cuprinde:

· o analiză a tehnologiilor care se referă la principalele probleme de mediu;

· identificarea barierelor de piaţă şi instituţionale care împiedică dezvoltarea şi utilizarea anumitor tehnologii,

· identificarea unui pachet de măsuri care să vizeze înlăturarea acestor bariere.

La Consiliul European ce va avea loc în primăvara anului 2003 va fi prezentat un Raport privind Planul de acţiune.

Cu ocazia summit-ului de la Barcelona, din martie 2002, Comisarul european pentru probleme de mediu a precizat faptul că: „punerea la punct a unor noi tehnologii inovatoare este fundamentală pentru dezvoltarea durabilă”.

 

2.2. Politici în domeniul energiei şi transporturilor

Sectoarele energetic şi de transport încorporează un mare volum de înaltă tehnologie. Noile tehnologii sunt permanent confruntate cu o serie întreagă de provocări de natură foarte variată. Cu 10 ani în urmă energia eoliană era necompetitivă, însă datorită stimulentelor financiare tehnologia a fost îmbunătăţită şi producţia a crescut, antrenând scăderea costurilor de producţie, aceasta devenind competitivă cu alte modalităţi de producere a electricităţii. 

Parametrii de competitivitate au crescut şi pentru automobilele alimentate cu gaz natural – aspectul deficitar rămânând în continuare cel al rarităţii punctelor de realimentare.

Politicile comunitare creează condiţii favorabile pentru dezvoltarea şi pătrunderea pe piaţă a formelor inovatoare de energie şi a tehnologiilor de eficienţă energetică, domeniu în care Uniunea Europeană ocupă deja o poziţie importantă. Acest lucru favorizează şi securitatea aprovizionării energetice în Uniunea Europeană şi ajută la realizarea obiectivelor privind reducerea modificărilor climatice.

Cartea Albă privind viitorul politicii transporturilor, publicată de Comisia Europeană [COM (2001) 370] propune o serie de măsuri pentru îmbunătăţirea condiţiilor de mediu în transporturi. 

Măsuri fiscale adecvate pot stimula economia de energie. Utilizarea unor instrumente economice eficiente şi a unei juste politici de preţuri, atât în domeniul energiei, cât şi al transporturilor, cu o corectă includere a costurilor externe constituie stimulente în utilizarea ecotehnologiilor.

În Uniunea Europeană fiecare stat membru trebuie să examineze aplicabilitatea opţiunilor privind utilizarea surselor alternative de venituri şi încasări – de exemplu, taxe pentru emisiile poluante.

 

2.2.1. Conversia, conservarea şi utilizarea energiei

Sectorul energetic este foarte dezvoltat în Uniunea Europeană, cuprinzând câteva sute de furnizori de energie regenerabilă, componente şi servicii de eficienţă energetică.

Faţă de anul 1971 cererea globală de energie a crescut în prezent cu circa 70%, prefigurându-se o creştere continuă în următoarele decenii. Conform unui scenariu pesimist, până în anul 2010 consumul la nivel global de energie, dar şi emisia de CO2 vor creşte cu mai mult de 40% faţă de anul 1990. Problema este serioasă, prin consecinţele negative legate de poluare şi de modificările climatice.

Cartea Verde privind siguranţa aprovizionării energetice [COM (2000) 769] subliniază opţiunile referitoare la o strategie a viitorului în cadrul obiectivelor comunitare din domeniul politicii energetice, cum ar fi: competitivitate, securitate în aprovizionare şi protecţia mediului. O serie din propunerile din Cartea Verde sunt deja în stadiu de implementare, altele sunt parte a programului Comisiei Europene până la finele anului 2002. La baza politicii energetice a Uniunii Europene stă şi angajamentul cuprins în Protocolul de la Kyoto.

Programe precum SAVE sau ALTENER, referitoare la eficienţa energetică, respectiv energii regenerabile, au fost operaţionale încă din anii '90, iar altele sunt în primele faze de aplicare. În privinţa energiilor regenerabile, Comisia Europeană şi specialiştii în domeniu apreciază că ritmul de implementare în acest domeniu a noilor tehnologii este totuşi lent. Energia hidro şi biomasa nu au fost exploatate suficient, iar energia eoliană este exploatată încă la un nivel modest – cu excepţia câtorva regiuni – , deşi producţia s-a dublat la fiecare 2-3 ani.

La nivelul Uniunii Europene există iniţiative în domeniul conservării energiei în clădiri, ca şi în cel al eficienţei energetice. Tehnicile de conservare a energiei prezintă un potenţial ridicat în reducerea cererii de energie în sectoarele casnic şi terţiar (care reprezintă 41% din totalul cererii de energie). O combinaţie între tehnici constructive adecvate şi sisteme de management energetic poate duce şi la reducerea emisiilor de gaze cu efect de seră – provenind de la clădiri – cu până la 20-25% în următorii 10 ani.

 

2.2.2. Transporturile

Mai mult de un sfert din consumul energetic comercial (32% în Uniunea Europeană) este asociat transporturilor. 

Dependenţa de petrol a sectorului transporturilor se situează în jurul valorii de 98% şi reprezintă jumătate din producţia mondială de petrol. În ultimele decenii consumul energetic pe cap de călător a rămas practic acelaşi. Utilizarea unor vehicule mai puternice şi gradul redus de ocupare a lor a dus la scăderea eficienţei energetice. Consumul de energie a crescut cu 21% între 1990 şi 1999. Costul social şi de mediu al transportului este estimat la circa 8% din PIB, cost care ar scădea prin folosirea unei ecotehnologii eficiente.

Cartea Albă privind politica europeană de transport în perspectiva anului 2010 [COM (2001) 370] propune ruperea legăturii din sectorul transporturilor dintre creşterea economică şi impactul asupra mediului.

O eficienţă sporită în sens larg, echilibrarea modurilor de transport, includerea costurilor de mediu în preţurile de transport, promovarea combustibililor alternativi şi a transportului public reprezintă iniţiative, şi totodată, obiective importante. Îndeplinirea lor depinde de dezvoltări în domeniul ecotehnologiei – de exemplu, vehicule pe bază de hidrogen.

Utilizarea tehnologiei informaţiei pentru managementul transportului în cadrul aşa-numitului Sistem Inteligent de Transport poate contribui la fluidizarea traficului, cu efecte pozitive asupra mediului. Sistemul este deja operaţional în mai multe zone din Europa, iar utilizarea potenţialului maxim al acestuia se va realiza şi prin programul GALILEO. 

 

2.3. Utilizarea resurselor şi managementul deşeurilor

Producţia industrială este o sursă de poluare ce nu poate fi neglijată, emisiile industriale şi deşeurile fiind controlate şi subiect de reglementări. În cursul anului 1999, industria prelucrătoare realiza circa 28% din consumul total de energie şi 20% din emisiile de CO2 şi de SO2 din Uniunea Europeană. 

În ultimul deceniu, ecoeficienţa industrială în Uniunea Europeană s-a îmbunătăţit, dar există diferenţe între statele membre. În special industria grea produce poluanţi semnificativi (industria materialelor feroase, a oţelului, rafinăriile, industria chimică şi cea a prelucrării hârtiei).

Ca exemplu de tehnologii cu potenţial nociv ridicat în domeniul protecţiei mediului pot fi menţionate cele prin care se produc materiale de tip ciment, anozi neconsumabili, dar şi noi tehnologii în industria prelucrării aluminiului şi a fierului.

În industria chimică se pune accent din ce în ce mai mult pe folosirea materialelor regenerabile. Au devenit disponibile noi tehnici biotehnologice, care oferă perspectiva reducerii consumului de materii prime şi de energie, precum şi diminuarea poluării, dar şi obţinerea de deşeuri reciclabile şi biodegradabile. Biotehnologia este considerată un element important în dezvoltarea unei industrii mai curate – de exemplu, utilizarea biocatalizatorilor. Beneficiile se manifestă şi în industria textilă, a pielăriei şi a hârtiei. Biotehnologia poate fi utilizată la purificarea aerului şi a apei – de exemplu, utilizarea bacteriilor pentru purificarea apelor uzate. 

Agenţia Europeană pentru Mediu estimează că în Uniunea Europeană sunt produse anual peste 250 milioane tone de reziduuri menajere şi mai mult de 850 milioane tone de deşeuri industriale. Producerea deşeurilor exercită o presiune sporită asupra mediului, fiind necesare reguli stricte de colectare şi de depozitare a lor, ceea ce impune un corect şi dinamic management al acestora. 

Tehnologiile în domeniu acoperă un spectru larg de metode de tratare – de exemplu, colectarea diferenţiată a deşeurilor, mecanisme eficiente de separare a acestora, tehnologii de tratare a deşeurilor organice.

Altă perspectivă este cea care se deschide prin potenţialul recuperării de energie din anumite deşeuri – de exemplu, gudroane, anvelope. Producţia de energie nu poate fi neglijată, dar trebuie asigurate filtre atmosferice eficiente.

 

2.4. Tehnologia informaţiilor şi a comunicaţiilor

Progresul în domeniul tehnologiei informaţiei şi comunicaţiilor poate determina o dezvoltare semnificativă în domeniul ecotehnologiei, ceea ce va duce la o mai eficientă utilizare a resurselor, la îmbunătăţirea prelucrării acestora şi a producţiei. 

Prelucrarea computerizată influenţează pozitiv transportul, depozitarea şi problemele legate de deplasarea produselor.

Conţinutul în informaţii al produselor, în termeni de valoare de piaţă, a crescut mai repede decât a scăzut conţinutul lor material.

Se înregistrează o sporire a gamei serviciilor prin comunicaţii avansate – de exemplu, un ziar poate deveni serviciu on-line, un manual poate deveni un serviciu interactiv de informare, poate fi facilitat accesul la informaţii şi la îngrijirea sănătăţii prin servicii on-line, iar serviciile bancare se pot desfăşura cu rapiditate. 

Funcţionarea unei societăţi industrializate se modifică, prin infrastructuri informaţionale performante, intervenind schimbări structurale la nivelul vieţii de zi cu zi. Aproape 10 milioane de persoane din Europa beneficiază de sistemul teleserviciului, circa 25% din forţa de muncă folosea, în anul 2001, computerul de la domiciliu pentru scopuri legate de serviciu. Beneficiile economice sunt evidente. Peste 50% din instituţii folosesc în prezent aşa-numitele servicii e-work, servicii asigurate prin reţele de comunicaţie, prin care se suplimentează oportunităţile locale de muncă, fără a încărca suplimentar transporturile. 

2.5. Utilizarea la maximum a potenţialului ecotehnologiilor

Mare parte a potenţialului ecotehnologiilor, deşi considerabil, rămâne încă neexploatat, din cauza unor obstacole ce le împiedică dezvoltarea şi succesul de piaţă. Lipsa de finanţare, teama de risc pentru investiţii, insuficienta informare, sunt factori ce limitează dezvoltarea noilor ecotehnologii, situaţie agravată de un cadru de reglementare instabil.

Riscul economic şi costurile inovării joacă şi ele un rol ce nu poate fi neglijat, în special în cazul întreprinderilor mici şi mijlocii.

Din punctul de vedere al pieţei, problemele întâlnite la tehnologiile convenţionale sunt transferabile ecotehnologiilor.

Factori economici privind rata de returnare a investiţiei induc un nivel scăzut al investiţiilor în ecotehnologiile inovatoare şi un nivel la fel de coborât al fondurilor pentru cercetare.

Politicile comunitare promovează însă ecotehnologiile pe diferite căi. Se are în vedere o politică justă de preţuri prin promovarea unor instrumente economice adecvate. Aceste politici trebuie să fie sensibile la problemele specifice ecotehnologiilor, cu atât mai mult cu cât ele au un dinamism deosebit.

Ţinând cont de amortizarea investiţiilor precedente, alegerea momentului potrivit pentru introducerea unei ecotehnologii inovatoare este un factor hotărâtor în determinarea unui trend ascendent pentru dezvoltarea economică.

 

2.6. Politici de mediu

Politica Uniunii Europene în domeniul mediului influenţează mult inovaţia şi trebuie asigurată maximizarea profitului din această influenţă. În cadrul politicii comunitare se precizează domeniile în care noile tehnologii sunt prioritare.

Întărirea stabilităţii şi coerenţei cadrului legislativ permit o planificare pe termen lung şi previn schimbări ce ar duce la costuri suplimentare. Al VI-lea Program de acţiune în domeniul mediului, intitulat „Mediu 2010 – Viitorul nostru, opţiunea noastră”, identifică patru priorităţi de mediu pentru următorii zece ani:

· modificările climatice;

· protejarea naturii şi a biodiversităţii;

· ameliorarea calităţii vieţii şi a mediului;

· managementul resurselor şi al deşeurilor.

Au fost stabilite obiective specifice, în special pentru modificările climatice, incluzând obiectivele cuprinse în Protocolul de la Kyoto.

În Program este subliniată necesitatea ca politicile de mediu să exploateze capacitatea activităţii curente de a promova soluţii inovative. Este evidenţiat de asemenea rolul important al consumatorilor de tehnologie în influenţarea pieţei în favoarea ecotehnologiilor. O politică integrată în domeniu va determina crearea condiţiilor necesare pentru o dezvoltare şi o utilizare eficientă a ecotehnologiilor. 

Prevenirea şi controlul integrat al poluării constituie un factor determinant în dezvoltarea şi răspândirea ecotehnologiilor, reflectând un concept dinamic care permite o continuă adaptare la noile tehnologii.

Identificarea oportunităţilor poate fi încurajată prin măsuri financiare adecvate. Un instrument util în acest sens este Schema Comunitară de Audit şi Ecomanagement.

În Uniunea Europeană, aşa-numita ecoetichetă furnizează informaţii astfel încât consumatorul să poată recunoaşte produsul şi să-şi poată exprima opinia faţă de producţia ce asigură protejarea mediului. Programul LIFE asigură sprijin pentru acţiuni inovative ale industriei şi ale autorităţilor locale. Astfel este pusă în valoare încărcătura economică a noilor ecotehnologii.

Pescuitul iraţional şi nediscriminatoriu constituie o ameninţare gravă la adresa biodiversităţii marine, la fel ca şi afectarea fundalului marin prin diverse echipamente. Deşi s-au înregistrat progrese importante în privinţa materialului de lucru, se mai pot face multe pentru perfecţionarea echipamentului. Fiind o problemă de extindere planetară, piaţa unor asemenea produse perfecţionate ar fi deosebit de largă.

De asemenea, acvacultura ar beneficia de pe urma ecotehnologiei.

2.7. Activitatea de cercetare preconizată în Uniunea Europeană 

pentru perioada anilor 2002 – 2006

O zonă-cheie a activităţii umane este producţia industrială, care a fost luată în considerare în cadrul celor de al IV-lea şi al V-lea Program-cadru de cercetare. Aceste Programe urmăresc îmbunătăţirea condiţiilor de mediu prin diminuarea impactului industrial (o producţie mai „curată”, implementarea de procese tehnologie ecoeficiente, reducerea deşeurilor, reciclarea materialelor etc.).

Cercetările privind noile tehnologii sau metodologii industriale urmăresc nu numai ameliorarea condiţiilor de mediu, ci şi îmbunătăţirea raportului calitate/preţ, şi deci a competitivităţii.

Prin programele europene de cercetare, industria şi centrele de cercetare pot împărţi costurile activităţii de cercetare, folosind o abordare pluridisciplinară, în care chimia, fizica, ingineria, ştiinţele naturii şi cele sociale sunt interdependente.

Programul de cercetare „Energie, mediu şi dezvoltare” are o importanţă decisivă în dezvoltarea unor ecotehnologii avansate pentru sectoarele energetic şi de transport, contribuind şi la dezvoltarea unor tehnologii pentru monitorizarea aplicării politicilor de mediu şi a managementului durabil al resurselor naturale, cum ar fi apa şi ecosistemele marine.

Aşa-numita Zonă de cercetare europeană permite capacităţilor de cercetare răspândite în statele membre să se susţină şi să se completeze reciproc. Principalul lor instrument de lucru este al VI-lea Program-cadru de cercetare, prin care este sprijinită cercetarea în domeniul noilor produse şi servicii, căutarea unor noi căi de aplicare a know-how–ului (de exemplu, o mai bună monitorizare a activităţilor de mediu).

Dintre priorităţile tematice ale acestui Program-cadru, pot fi menţionate:

· „Dezvoltarea durabilă, schimbarea globală şi ecosistemele”, cu o finanţare de peste 2 miliarde euro pentru următorii cinci ani. Prin această temă vor fi finanţate cercetări în domeniul ecotehnologiilor şi al managementului în domeniile energiei, transportului şi resurselor naturale;

· dezvoltarea durabilă a sistemelor industriale; această prioritate, intitulată „Nanotehnologiile şi nanoştiinţele, materiale multifuncţionale acumulând o cantitate mare de cunoştinţe şi noi procese de producţie şi echipamente” are un buget de 1,3 miliarde euro; accentul va fi pus pe noile abordări industriale ce reduc consumul materiilor prime – de exemplu, producerea unor echipamente şi sisteme pentru o producţie mai „curată”, mai sigură, un management durabil al deşeurilor, reducerea riscurilor de poluare;

· în domeniul tehnologiilor societăţii informaţionale, cercetarea sub deviza: „Provocări în domeniul muncii şi activităţii economice în general” se va axa pe o eficienţă sporită în domeniul utilizării resurselor în toate activităţile economice; va continua activitatea orientată spre „provocările sociale într-o economie bazată pe cunoaştere”;

· vor fi alocate fonduri pentru cercetarea de mediu în domeniul întreprinderilor mici şi mijlocii, al biotehnologiei, agriculturii, produselor chimice şi sănătăţii.

Se impune o exploatare corectă a rezultatelor cercetării şi utilizarea programelor publice de cercetare în scopul realizării noilor produse şi servicii, viabile din punct de vedere comercial. Comisia Europeană analizează periodic necesităţile în domeniul cercetării de mediu şi priorităţile în acest sens.

 

2.8. Politica în domeniul comercial

La cea de a IV-a sesiune ministerială a Organizaţiei Mondiale a Comerţului (OMC), care a avut loc la Doha, în Emiratul Qatar, în luna noiembrie a anului 2001, a fost lansată o nouă etapă de liberalizare în domeniul comerţului.

Uniunea Europeană, ca şi mulţi alţi membri ai OMC, consideră că sistemul multilateral de comerţ joacă un rol decisiv în realizarea dezvoltării durabile. 

Conform abordării de la Doha, este prevăzută înlăturarea barierelor tarifare şi netarifare pentru bunurile şi serviciile de mediu, precum şi asigurarea cadrului examinării legăturii dintre comerţ şi transferul de tehnologie, creşterea fluxurilor de tehnologie spre ţările în curs de dezvoltare. Un accent deosebit se pune pe respectarea dreptului de autor în ţările care importă tehnologii.

Politica din domeniul comercial joacă un rol important într-un sector care poate sprijini dezvoltarea durabilă şi în care Uniunea Europeană are o importantă prezenţă pe piaţă. 

 

2.9. Programe de sprijinire a exportului de ecotehnologii

În pofida unor diferenţe între statele membre ale Uniunii Europene, există totuşi puncte comune, care vizează:

· scheme de garantare a exporturilor;

· scheme de finanţare a exporturilor;

· credite pentru investiţii în ţările în curs de dezvoltare;

· programe de investiţii ale Uniunii Europene pentru programe de preaderare;

· asigurarea materialelor necesare pentru promovarea exportului;

· participare şi promovare la manifestări internaţionale;

· sprijin financiar acordat companiilor pentru activităţi de comerţ;

· servicii de consultanţă şi informale pentru exportatori;

· sprijin acordat programelor de cercetare şi de dezvoltare;

· asigurarea pregătirii de specialitate a cadrelor din ţările în curs de dezvoltare;

· sprijinirea acţiunilor pe plan local;

· asistenţă juridică în domeniul comerţului exterior şi în cel al implementării proiectelor;

· sprijin financiar pentru exportatori;

· finanţarea studiilor de fezabilitate şi a celor de piaţă;

· promovarea transferurilor de tehnologii către ţări cu dezvoltare economică rapidă.

Uniunea Europeană înregistrează un surplus comercial în domeniul produselor de ecoindustrie, dintre statele membre Germania înregistrând cel mai semnificativ surplus. Dar şi Belgia, Marea Britanie şi Suedia înregistrează un bilanţ pozitiv, în vreme ce Portugalia şi Grecia înregistrează un deficit comercial.

Pe ansamblu, creşterea exporturilor a fost de 31% în domeniul ecoindustrial, mai accentuată în interiorul Uniunii Europene şi mai lentă în exteriorul acesteia.

America de Nord este principalul beneficiar al exporturilor de ecotehnologii din Uniunea Europeană, în timp ce statele candidate la aderare au luat locul destinaţiilor de export din Asia de Sud-Est şi se aşteaptă ca exporturile către Europa Centrală şi de Est să crească în continuare. America Latină rămâne pe mai departe o piaţă importantă de desfacere.

 

 

 

 

 

 

3. RELAŢII ÎN DOMENIUL ECOINDUSTRIAL ÎNTRE UNIUNEA EUROPEANĂ ŞI STATELE CANDIDATE LA ADERARE 

Germania este lider în domeniul exporturilor ecoindustriale, cu 54% din totalul exporturilor din Uniunea Europeană către statele candidate la aderare, dar o prezenţă importantă au şi Suedia, Danemarca, Marea Britanie, Italia şi Spania, fiecare cu o cotă-parte modestă în raport cu amploarea sectorului lor ecoindustrial, în vreme ce Grecia, Irlanda şi Portugalia au o prezenţă foarte redusă pe piaţă.

Dintre statele candidate, Polonia reprezintă piaţa cea mai mare, urmată de Cehia, Turcia şi Ungaria.

Cresc importurile în statele Uniunii Europene, importuri ce provin din statele candidate la aderare, în special din Polonia şi Cehia. Companii – din majoritatea statelor Uniunii Europene – al căror obiect de activitate este sectorul ecoindustrial sunt prezente în statele candidate la aderare, o prezenţă deosebită înregistrând Germania, Austria şi Franţa. Prezenţa firmelor engleze, olandeze şi italiene este relativ scăzută, în timp ce firmele greceşti sunt absente de pe aceste pieţe.

Analizând comerţul cu produse ecoindustriale al statelor membre ale Uniunii Europene, pot fi evidenţiate grupurile:

· Austria, Belgia, Germania, Irlanda şi Suedia, cu performanţe mari la export;

· Italia, Grecia, Spania şi Portugalia, cu un nivel scăzut al exportului, raportat la PIB;

· Olanda, Marea Britanie, Danemarca şi Franţa înregistrează valori ale exporturilor apropiate de media pe Uniunea Europeană.

Estimările pentru piaţa globală a produselor ecoindustriale variază, dar se apreciază a fi în jur de 550 miliarde euro, cea ce îi conferă Uniunii Europene aproape 1/3 din piaţa mondială a acestora.

În perspectiva următorilor 10 ani, în statele candidate la aderarea la Uniunea Europeană va creşte cererea pe piaţa de bunuri şi servicii în domeniul ecoindustriei. 

Capacităţile interne de producţie nu vor putea face faţă cererii, ceea ce va implica în mod activ statele membre ale Uniunii Europene. 

Pe baza programelor de finanţare ale Uniunii Europene se va amplifica prezenţa firmelor din ţările Uniunii pe această piaţă. Firmele din Uniunea Europeană vor continua să lucreze împreună cu firme din statele candidate la aderare.

Cele mai importante mutaţii în domeniul ecoindustriei se vor produce, pe termen scurt, în Polonia, Cehia şi Ungaria, trei dintre cele mai dezvoltate şi mai dinamice pieţe din ţările candidate la aderare. 

Totodată se va intensifica în mod considerabil comerţul în interiorul pieţei ţărilor candidate la aderare, dar şi cel cu statele membre ale Uniunii Europene. 

